**Informatīvais ziņojums**

**"Par 2018. gada 12.-13. jūlija neformālajā Eiropas Savienības Tieslietu un iekšlietu ministru padomē izskatāmajiem Tieslietu ministrijas kompetencē esošajiem jautājumiem"**

2018. gada 12.-13. jūlijā Insbrukā (Austrija) notiks neformālā Eiropas Savienības (turpmāk – ES) Tieslietu un iekšlietu ministru padomes sanāksme. Sanāksmes tieslietu sadaļā ministri ir aicināti diskutēt par šādiem darba kārtības jautājumiem:

1) e-pierādījumi;

2) tiesiskās sadarbības civillietās uzlabošana.

1. **E-pierādījumi**

Šā gada 17. aprīlī Eiropas Komisija nāca klājā ar diviem jauniem priekšlikumiem – priekšlikumu Eiropas Parlamenta un Padomes regulai par Eiropas elektronisko pierādījumu sniegšanas un saglabāšanas rīkojumiem elektronisko pierādījumu gūšanai krimināllietās (turpmāk – regula) un priekšlikumu Eiropas Parlamenta un Padomes direktīvai par harmonizētu noteikumu paredzēšanu juridisko pārstāvju nozīmēšanai ar mērķi iegūt pierādījumus (turpmāk – direktīva).

Eiropas Komisija ir ierosinājusi jaunos priekšlikumus ar mērķi tiesībaizsardzības un tiesu iestādēm rast iespēju vieglāk un ātrāk iegūt elektroniskos pierādījumus, jo piedāvātais instruments paredz tiešu saziņu ar pakalpojumu sniedzējiem, un vienlaikus nodrošinās pietiekamu aizsardzību attiecībā uz visu iesaistīto personu tiesībām un pamatbrīvībām. Tas paredz pārrobežu pieprasījumus, kas skar tādu elektronisko pierādījumu iegūšanu, kuri atrodas citā ES dalībvalstī, "mākonī" izvietotus e-pastus vai dokumentus un informāciju, kas atrodas trešajā valstī esoša pakalpojumu sniedzēja rīcībā.

Regula paredz izveidot divus radikāli jaunus krimināltiesiskajā sadarbībā izmantojamus rīkojumus – Eiropas elektronisko pierādījumu sniegšanas rīkojumu un Eiropas elektronisko pierādījumu saglabāšanas rīkojumu. Ir paredzēts, ka rīkojuma izdevējvalsts tieši sazinās ar elektronisko pakalpojumu sniedzēju citā dalībvalstī. Direktīva galvenokārt paredz noteikumus par juridiskā pārstāvja nozīmēšanu.

Svarīgi, ka elektronisko pierādījumu pakotne centīsies risināt problēmas, kas skar piekļuvi tiem elektroniskajiem pierādījumiem, kas atrodas uz ne ES dalībvalstu reģistrētu elektronisko pakalpojumu sniedzēju serveriem, proti, nosakot par pienākumu šo trešo valstu elektronisko pakalpojumu sniedzējiem kādā no ES dalībvalstīm nozīmēt savu juridisko pārstāvi, caur kuru notiks e-pierādījumu apmaiņa.

Ņemot vērā tiesībaizsardzības iestāžu un tiesu iestāžu tiešo saziņu ar pakalpojumu sniedzējiem, rodas jautājumi par pakalpojumu sniedzēju tiesību apjomu celt iebildumus vai kavēt kompetento iestāžu prasību izpildi.

Austrijas prezidentūra aicina tieslietu ministrus diskutēt par šādiem jautājumiem:

1. Prakses piemēri, kas ir radījuši tiesību kolīziju, kā arī dalībvalstu prakse šādu kolīziju risināšanā.

Latvijā nav bijuši tiesību kolīziju gadījumi ar trešās valsts likumu elektronisko pierādījumu pieprasīšanas procesā. Savukārt atbilstoši vispārējai praksei parasti juridisko kolīziju gadījumā to atrisināšanai tiek piesaistīts *Eurojust.*

2. Kā risināt tiesību kolīziju problemātiku ES elektronisko pierādījumu normatīvajā regulējumā.

Latvija konceptuāli atbalsta diskusijas par regulējuma attiecībā par elektronisko pakalpojumu sniedzējiem, kuriem ir saistošas arī trešās valsts tiesības, iekļaušanu regulā. Vienlaikus uzskatām, ka konkrēti ir jāparedz, ka šie noteikumi attiecas tikai uz tiem pakalpojumu sniedzējiem, kuri ir dibināti vai reģistrēti trešajā valstī un nekādi neattiecas uz uzņēmumiem, kas ir dibināti un reģistrēti ES.

Uzskatām, ka šis jautājums ir tehnisks un par visām detaļām, kas attiecas uz šāda regulējuma iekļaušanu regulā, nepieciešams diskutēt ekspertu līmenī, ņemot vērā cik daudz juridisku un starptautisko tiesību jautājumu ir saistīti ar šo regulējumu.

Tāpat Latvija uzskata, ka regulas mērķis ir padarīt efektīvāku elektronisko pierādījumu iegūšanu ES, šim regulējumam nevajadzētu nesamērīgi kavēt pierādījumu iegūšanas procedūru. Turklāt jāņem vērā, ka visiem pakalpojumu sniedzējiem, kas piedāvā pakalpojumus ES, tostarp pakalpojumu sniedzējiem, kuri neveic uzņēmējdarbību ES, būtu jānodrošina vienādi nosacījumi un prasības, radot līdzvērtīgus apstākļus dalībniekiem vienā un tajā pašā tirgū, jo nepilnības regulējumā ļaus noziedzniekiem brīvi rīkoties elektroniskajā vidē.

1. **Tiesiskās sadarbības civillietās uzlabošana**

Nolūkā modernizēt un digitalizēt, kā arī atvieglot tiesu iestāžu sadarbību pārrobežu tiesvedībā civillietās un komerclietās visā ES, Eiropas Komisija šā gada 31. maijā ir nākusi klājā ar diviem jauniem regulu priekšlikumiem, un tieši, priekšlikumu Eiropas Parlamenta un Padomes regulai, kas grozītu Padomes regulu (EK) Nr. 1206/2001 par sadarbību starp dalībvalstu tiesām pierādījumu iegūšanā civillietās un komerclietās (turpmāk – Regula Nr. 1206/2001) un priekšlikumu Eiropas Parlamenta un Padomes regulai, kas grozītu **Eiropas Parlamenta un Padomes regulu (EK) Nr. 1393/2007 par tiesas un ārpustiesas civillietu vai komerclietu dokumentu izsniegšanu dalībvalstīs (dokumentu izsniegšana),** (turpmāk – Regula Nr. 1393/2007).

2018. gadā aptuveni 3,4 miljoni civillietu un komerclietu ir ar pārrobežu tiesu procesa pazīmēm, vairumā gadījumos pierādījumi šiem procesiem tiek iegūti no kādas citas ES dalībvalsts. Ar Regulu Nr. 1206/2001 ir izveidota tieša pierādījumu iegūšanas un nodošanas izpildei sistēma starp dalībvalstu tiesām, tomēr dokumentu aprite noris papīra formātā, kas atstāj lielu ietekmi uz procesu izmaksām, laiku un efektivitāti. Arī tādi pierādījumu iegūšanas palīglīdzekļi kā videozvans, lai uzklausītu iesaistītās personas no kādas citas dalībvalsts, lielā daļā ES dalībvalstu tiesu procesos tiek lietoti reti.

Regulas Nr. 1206/2001 grozījumu mērķis ir palielināt pārrobežu pierādījumu iegūšanas laiku un efektivitāti, to īstenojot ar šīs regulas pielāgošanu tehnoloģiju attīstībai, izmantojot digitalizācijas sniegtās priekšrocības, kā arī nodrošinot biežāku videokonferenču pielietojumu pierādījumu iegūšanai. Ar Regulas Nr. 1206/2001 grozījumiem dalībvalstīm būtu pienākums veikt savstarpēju komunikāciju un īstenot dokumentu apriti ar decentralizētas Interneta tehnoloģiju (IT) sistēmas starpniecību, atceļot juridiskos šķēršļus elektronisko pierādījumu pieņemšanā.

Attiecībā par Regulu Nr. 1393/2007, tiesas nereti pielietojot šo regulu atkārtoti pieprasa dažādus dokumentus vienas tiesvedības ietvaros. Var secināt, ka sadarbība starp dokumentus nosūtošajām un saņemošajām pusēm joprojām strādā nepietiekoši efektīvi un šīs regulas ietvaros šobrīd netiek izmantots pēdējā laika tehnoloģiju attīstības pilns potenciāls. Kaut arī līdzšinējie pasta pakalpojumi dalībvalstīm ir populārs, ērts un salīdzinoši lēts dokumentu apmaiņas veids, taču tajā pašā laikā tas ir laikietilpīgs process un rada komunikācijā zināmu nedrošības risku, ko būtu nepieciešams novērst. Tāpēc Regulas Nr. 1393/2007 grozījumu mērķis ir uzlabot jau esošās metodes dokumentu apmaiņai starp dalībvalstīm, kas iesaistītas pārrobežu tiesvedībā, kā arī šim nolūkam ieviest jaunus elektroniskos pakalpojumus, kuru izmantošana būtu obligāta visām dalībvalstīm.

Austrijas prezidentūra aicina tieslietu ministrus diskutēt par šādiem jautājumiem:

1. Cik lielā mērā būtu jāuzlabo elektronisko sakaru līdzekļu lietošana pārrobežu dokumentu izsniegšanā, neriskējot ar nepilnībām pilsoņu procesuālo tiesību aizsardzībā?

Latvija uzskata, ka mūsdienu tehnoloģiju izmantošana ir jāpaplašina, izmantojot tās arī saziņai pārrobežu līmenī. Līdz ar to ir atbalstāmi Eiropas Komisijas centieni veicināt elektronisko saziņu dalībvalstu starpā, tai skaitā pārrobežu dokumentu izsniegšanā.

Latvija jau pirms vairākiem gadiem ir veikusi uzlabojumus, nodrošinot, ka jebkurai personai ir tiesības iesniegt dokumentus tiesā, parakstītus ar drošu elektronisko parakstu, kā arī saņemt tiesas nolēmumus un citu informāciju no tiesas elektroniski. Šāda kārtība ne tikai samazina izdevumus par pasta pakalpojumiem, bet arī nozīmē, ka informācijas apmaiņa starp tiesu un privātpersonu notiek ātrāk. Arī visas valsts un pašvaldību iestādes Latvijā pieņem dokumentus elektroniski. Līdz ar to elektronisko sakaru līdzekļu izmantošana kā obligāts nosacījums dokumentu apritei pārrobežu strīdos Latvijai ievērojamus izaicinājumus neradīs. Tomēr personas procesuālās tiesības var tikt ierobežotas tādos pārrobežu gadījumos, kad adresāts ir saņēmis šādu elektroniski sūtītu dokumentu, bet tālāk savu tiesisko interešu aizsardzību pilntiesīgi realizēt nevar, jo citas valsts iestādē, kurā dokuments attiecīgi jāiesniedz (piemēram, izpildes stadijā), netiek pieņemti elektroniski dokumenti un tiek prasīta dokumenta papīra forma. Līdz ar to ir atbalstāms priekšlikums, ka iestāde dokumentu nevar atteikt pieņemt tikai tāpēc, ka tas nav papīra formā. Tāpat ir svarīgi pārrobežu līmenī nodrošināt sistēmu, kas ļautu pārliecināties par elektroniskā dokumenta autentiskumu – ka tas nav viltots, mainīts un, ka to izsniegusi iestāde, kas norādīta kā tā izsniedzēja. Iespējams elektroniskā dokumenta autentiskuma nodrošināšanai varētu izmantot drošu elektronisko parakstu.

2. Kādi ir galvenie moderno tehnoloģiju lietošanas šķēršļi pierādījumu iegūšanā?

Latvija nav saskārusies ar būtiskiem šķēršļiem, lai pieņemtu pierādījumus, izmantojot modernās tehnoloģijas, tostarp elektroniskā veidā. Pierādījumi šobrīd tiek iesniegti kompaktdiskos, USB datu nesējos, e-pastā, kā arī augšupielādējot sistēmā. Vienīgais, kas varētu ietekmēt šo procesu, būtu programmu vai tehnoloģisko rīku nesaderība starp iesniedzēju un saņēmēju, jo nav noteikts konkrēts datu formāts, kādā jāiesniedz šie pierādījumi, piemēram, ja tiek iesniegts video pierādījums no kādas specifiskas ierakstu iekārtas, tā apstrādei un apskatei nepieciešama speciāla programmatūra, ko dažkārt nākas lūgt iesniedzējam.

Ieviešot jebkādu jaunu papildu sistēmu vai rīku pierādījumu apmaiņai, būtu nepieciešams pielāgot esošās sistēmas, veidojot sasaisti ar šo vietni, kā arī veicot darbinieku apmācību.

3.Kā e-CODEX varētu veiksmīgāk izmantot un popularizēt kā tehnisko infrastruktūru saziņai pārrobežu civilprocesos?

ES izstrādāto pārrobežu procedūru darbības pamatā ir princips, ka tās ir pieejamas un darbojas visā Eiropā. Līdz ar to, ja vēlamies sasniegt mērķus, ka procedūras ir pilnībā digitalizētas un pieejamas iedzīvotājiem, šādam mērķim būtu jāsatur katras dalībvalsts politisko gribu un jādod tai atbilstošs leģislatīvais ietvars, kas būtu pamats tālākam valdību darbam šajā virzienā. Tāpat arī, lai pie šī mērķa nonāktu visas dalībvalstis kopā, svarīgi būtu, lai notiek šī procesa koordinēta vadība, ko attiecīgi varētu īstenot Eiropas Komisija. Savukārt attiecībā uz e-CODEX platformu, lai dalībvalstu ieguldījumi tehnoloģisko procesu pilnveidē būtu ilglaicīgi, ne mazāk svarīgs būtu arī signāls par e-CODEX platformas risinājumu ilgtspēju, rodot risinājumu tās uzturētājam (nodošana EU-LISA aģentūrai).

**Delegācija**

Delegācijas vadītājs: **Dzintars Rasnačs,** tieslietu ministrs.

Delegācijas dalībnieki: **Irēna Kucina,** valsts sekretāra vietniece tiesu jautājumos;

**Anda Smiltēna,** tieslietu nozares padomniece

**Inga Melnace,** tieslietu nozares padomniece.

Tieslietu ministrs Dzintars Rasnačs

Poiša 67036912

Arta.Poisa@tm.gov.lv